Matovič, Igor, poslanec NR SR (2013-09-17):
Ďakujem. „Informácia o výsledku ekonomického a právneho posúdenia potenciálnej zmeny vlastníckej štruktúry spoločnosti Slovak Gas Holding B.V. (ďalej len „SGH“)“, ktorá je vlastníkom 49 % akcií spoločnosti Slovenský plynárenský priemysel, a. s. (ďalej len „SPP“), s cieľom informovať členov vlády o priebehu a výsledkoch doterajšieho rokovania so spoločnosťami Gaz de France Suez International S.A.S. (ďalej len „GDFI“) a E.ON Ruhrgas International GmbH (ďalej len „ERI“), akcionármi SGH a spoločnosťou Energetický a průmyslový holding, a. s. (ďalej len „EPH“), ako aj s Ministerstvom financií Slovenskej republiky vo veci potenciálnej zmeny vlastníckej štruktúry SGH. Rokovania s vyššie uvedenými spoločnosťami začali na základe listu, ktorým GDFI a ERI slovenskej strane oznámili, že iniciovali rokovania so spoločnosťou EPH. Zámerom transakcie je prevod 100-percentného podielu akcií SGH na EPH, resp. na inú právnu entitu pod kontrolou tejto spoločnosti, pričom súčasťou navrhovanej transakcie je prefinancovanie akvizície. Na základe uznesenia valného zhromaždenia SPP, konaného dňa 11. mája 2011, spoločnosť EPH vykonala due diligence. V rámci tohto procesu akcionári SGH požiadali slovenskú stranu o poskytnutie adekvátnej súčinnosti pri navrhovanej transakcii, ako aj pri vykonaní všetkých právnych krokov, ktoré sú v zmysle Akcionárskej zmluvy nevyhnutné pre zmenu vlastníckej štruktúry SGH. Za slovenskú stranu bolo rokovaním poverené Ministerstvo hospodárstva Slovenskej republiky ako vykonávateľ akcionárskych práv k 51 % akcií SPP v súčinnosti s Fondom národného majetku Slovenskej republiky (ďalej len „Fond národného majetku SR“, „FNM SR“ alebo „slovenská strana“), ktorý je vlastníkom týchto akcií. Po páde predchádzajúcej vlády boli rokovania zo strany zahraničných akcionárov utlmené. K ich obnoveniu došlo na základe už uvedeného listu GDFI a ERI z júna 2012, ktorým predsedovi vlády Slovenskej republiky oznámili zámer pokračovať v navrhovanej transakcii. Čiže keď tu niekto z vlády, alebo teda pán premiér hovorí o tom, že zahraniční akcionári dali vláde týždeň čas na to, aby sa vyjadrila, či chce, alebo nechce odkúpiť, tak už teda aj z tohto je zrejmé, že od 11. 5. 2011, čo je už viac ako pred dvomi rokmi, a teda rok a pol pred samotnou transakciou už vedeli o tom, že EPH vlastne má záujem o odkúpenie podielu a vykonávali vlastne due diligence v samotnom SPP. Čiže rok a pol ešte vlastne za minulej vlády, ale vlastne odvtedy, odkedy Fico prebral vládu, odvtedy mohol rozmýšľať nad tým, akým spôsobom podiel odkúpi, a nemôže sa dnes vyhovárať, že mal na to iba týždeň. Za slovenskú stranu bolo rokovaním poverené ministerstvo hospodárstva ako vykonávateľ akcionárskych práv k 51 % akcií SPP v súčinnosti s Fondom národného majetku. Po páde predchádzajúcej vlády boli rokovania zo strany zahraničných akcionárov utlmené. K ich obnoveniu došlo na základe už uvedeného listu GDFI a ERI z júna 2012, ktorým predsedovi vlády oznámili zámer pokračovať v navrhovanej transakcii. Nadväzne na tento list sa dňa 21. júna 2012 konalo prvé stretnutie s predstaviteľmi spoločnosti EPH a po oboznámení sa s okruhom rokovacích tém predložilo ministerstvo hospodárstva dňa 6. 7. 2012 na rokovanie vlády materiál, v ktorom informovalo o zámere vykonať analýzu ekonomických a právnych dopadov možnej zmeny vlastníckej štruktúry SGH, posúdiť možnosti zhodnotenia postavenia slovenskej strany v rámci akcionárskej štruktúry SPP a navrhnúť možnosti realizácie predkupného práva. V tejto súvislosti Ministerstvo hospodárstva Slovenskej republiky iniciovalo výber poradcu pre transakčné poradenstvo a odbornú asistenciu pri negociovaní súvisiacich dokumentov vrátane posúdenia možnej úpravy existujúcej Akcionárskej zmluvy (ďalej len „poradca“). Poradca po vypracovaní analýzy podmienok navrhovanej transakcie sa vyjadril k predpokladaným zmenám vlastníckej štruktúry SGH a posúdil vplyvy jej realizácie z právneho aj ekonomického hľadiska. Rovnako posúdil i možnosť vzdania sa predkupného práva slovenskej strany na akcie SPP vlastnené SGH. Analýza, ktorá tvorí prílohu materiálu, obsahuje podrobnú správu o stave doterajších rokovaní a o dosiahnutých negociačných výsledkoch z pohľadu Slovenskej republiky. Výsledky analýzy majú slúžiť ako kvalifikovaný podklad pre rozhodnutie vlády Slovenskej republiky v otázke uplatnenia predkupného práva Slovenskou republikou a reálnych možností financovania a schválenia či neschválenia zmeny vlastníckej štruktúry SGH. Ministerstvo hospodárstva Slovenskej republiky po tom, ako vláda Slovenskej republiky na svojom rokovaní 19. septembra 2012 prerušila rokovanie k „Informácii o výsledku ekonomického a právneho posúdenia potenciálnej zmeny vlastníckej štruktúry spoločnosti Slovak Gas Holding B.V.“, predkladá na rokovanie vlády nové znenie tohto materiálu, v ktorom podrobnejšie rozpracovalo možnosť využitia predkupného práva Slovenskej republiky s ohľadom na možnosti financovania odkúpenia podielu SGH. V prípade uplatnenia predkupného práva Slovenskou republikou by predložený materiál mal negatívny vplyv na rozpočet verejnej správy. Nové znenie materiálu bolo taktiež dopracované o kapitolu „Strategické aspekty v podnikaní skupiny SPP“, ktorá popisuje možné riziká i príležitosti majúce vplyv na schopnosť splácať zdroje financovania. Vzhľadom na charakter informácií obsiahnutých v analýze, ktoré sú predmetom obchodného tajomstva, materiál predkladá Ministerstvo hospodárstva Slovenskej republiky v režime „Nesprístupňovať“. (Kýchnutie v sále.) Na zdravie. V súlade s ods. 7 čl. 10 smernice na prípravu a predkladanie materiálov na rokovanie vlády Slovenskej republiky nebol materiál predmetom medzirezortného pripomienkového konania. Predložený materiál nemá vplyv na rozpočet verejnej správy v prípade, že nebude uplatnené predkupné právo Slovenskej republiky, nemá vplyv na podnikateľské prostredie, nemá sociálne vplyvy ani vplyv na životné prostredie a informatizáciu spoločnosti. Úvod. Vláda Slovenskej republiky (ďalej len „vláda“) na svojom zasadnutí konanom 6. júla 2012 prerokovala a vzala na vedomie materiál predložený ministrom hospodárstva Slovenskej republiky „Informácia o potenciálnej zmene vlastníckej štruktúry spoločnosti Slovak Gas Holding B.V., ktorá je vlastníkom 49 % akcií spoločnosti Slovenský plynárenský priemysel, a. s., Bratislava“. Dôvodom na vstup ministerstva hospodárstva do rokovaní so spoločnosťou Energetický a průmyslový holding, a. s. (ďalej len „EPH“), bol list zo 6. júna 2012, prostredníctvom ktorého súčasní vlastníci spoločnosti Slovak Gas Holding B.V. (ďalej len „SGH“), ktorými sú spoločnosti E.ON Ruhrgas AG (ďalej len „Ruhrgas“) a Gaz de France Suez S.A. (ďalej len „GDF“), oznámili vláde a Ministerstvu hospodárstva Slovenskej republiky (ďalej len „ministerstvo hospodárstva“), že rokujú so spoločnosťou EPH ohľadom možnej transakcie, ktorej výsledkom má byť transfer 100-percentnej kontroly (ďalej len „transakcia“) nad spoločnosťou SGH, zo súčasných akcionárov na právnu entitu ovládanú spoločnosťou EPH. Ministerstvo hospodárstva Slovenskej republiky ako vykonávateľ akcionárskych práv v spoločnosti Slovenský plynárenský priemysel, a. s. (ďalej len „SPP“), zabezpečuje v kontexte možnej zmeny vlastníckej štruktúry spoločnosti SGH všetky relevantné právne kroky v zmysle Akcionárskej zmluvy a v tejto súvislosti vykonalo analýzu možného prínosu v prípade, ak dôjde k zmene vlastníckej štruktúry spoločnosti SGH z pohľadu možného zhodnotenia postavenia Slovenskej republiky ako majoritného akcionára spoločnosti SPP. Keďže sa vymenila pani predsedajúca, chcel by som sa opýtať, či aj ona má problém s tým, že by sme si sem doniesli stoličku. (Reakcia predsedajúcej mimo mikrofónu: „Budete stáť, pretože...“ Reakcia poslanca Bugára z pléna: „To nie je v rokováku.“ Reakcia predsedajúcej mimo mikrofónu: „Ale už zase, ale už zase...“ Reakcia poslanca Bugára z pléna: „Nie, však keď minister tu nemusí byť počas interpelácie...“ )